Virallinen lehti nro C 320 , 06/11/1999 s. 0112



KIRJALLINEN KYSYMYS E-4074/98 esittäjä(t): Daniela Raschhofer (NI) komissiolle (14. tammikuuta 1999) Aihe: Klementiinien mainoskampanja Itävaltalainen sanomalehti kiinnitti huomioni klementiinien ostoa ja nauttimista koskevaan mainoskampanjaan. Koska Euroopan unioni osallistuu kampanjan rahoitukseen, herää seuraavat kysymykset: - Minkä olosuhteiden vuoksi (hinnanromahdus, satomenetykset jne.) mainoskampanja on tarpeellinen tällä hetkellä? - Miten suuri on EU:n rahoitusosuus tästä kampanjasta? - Miten ja kenen toimesta tästä mainoskampanjasta tehtiin sopimus? - Millainen mainosbudjetti myönnettiin EU:n jäsenvaltiolle Itävallalle? - Miten ja ennen kaikkea kuka valitsi Itävallassa käytettävät mainontatoimet? - Mitä painettuja tiedotusvälineitä käytettiin mainontaan Itävallassa? - Onko olemassa kokemusta vastaavista mainoskampanjoista, joista kävisi ilmi, miten nämä kampanjat ovat vaikuttaneet kuluttajakäyttäytymiseen EU:ssa? Komission jäsenen Franz Fischlerinkomission puolesta antama vastaus (16. helmikuuta 1999) Arvoisan parlamentin jäsenen tarkoittama mainoskampanja perustuu sitrushedelmien kulutuksen lisäämiseksi toteutettavista toimenpiteistä 7. toukokuuta 1990 annettuun neuvoston asetukseen (ETY) 1201/90(1) sekä yksityiskohtaisista säännöistä omenien kulutuksen ja käytön sekä sitrushedelmien kulutuksen lisäämiseksi tarkoitettujen toimenpiteiden soveltamisesta 31. heinäkuuta 1990 annettuun komission asetukseen (ETY) 2282/90(2). Kampanjan järjestämiseen on useita syitä: sitrushedelmien kulutuksen kasvun pysähtyminen yhteisössä, sitrushedelmien ylijäämien vetäminen markkinoilta ja tarve edistää hedelmien kulutusta kansanterveyspoliitiikan mukaisesti. Yhteisön rahoitusosuus on 60 prosenttia ohjelman kokonaiskustannuksista, kuten kaikissa yhteisön hyväksymissä myynninedistämisohjelmissa. Ohjelmaa ehdottaneet toimialajärjestöt maksavat loput. Asetuksessa (ETY) 2282/90 säädetään, että jäsenvaltioiden toimivaltaiset elimet (yleensä maatalousministeriön yksiköt) ja asianomaiset toimialajärjestöt tekevät asiasta sopimuksen. Sitä koskevat yksityiskohtaiset säännöt ovat asetuksessa. Itävallan mainoskampanjan budjetti on 425 000 euroa (1998/1999). Se on ensimmäinen tämäntyyppinen kampanja Itävallassa. Toimenpide on osa laajempaa kampanjaa, johon osallistuu useita jäsenvaltioita (Belgia, Tanska, Irlanti, Alankomaat, Itävalta, Suomi ja Ruotsi). Kampanjan toteuttamisesta vastaava mainostoimisto valittiin tarjouskilpailulla. Sen järjesti ohjelmaa ehdottanut toimialajärjestö Intercitrus (Espanja). Mainoksia julkaistiin seuraavissa Itävallan lehdissä: Die Ganze Woche, News, Wienerin, Diva, Beauty, Anima ja Wellness Magazin. Tämä oli ensimmäinen kerta, kun yhteisö rahoitti sitrushedelmien kulutusta edistävää kampanjaa sellaisissa jäsenvaltioissa, jotka eivät ole sitrushedelmien tuottajia. Toimenpiteen syynä oli tarve tukea vaikeuksissa olevan alan myynninedistämistä. Kuten kaikissa yhteisön rahoittamissa myynninedistämiskampanjoissa, kampanjasta on teetettävä ulkopuolisen tahon riippumaton arviointi, jossa pyritään muun muassa arvioimaan kampanjan vaikutusta yhteisön kuluttajien käyttäytymiseen. Arviointi on käynnissä. (1) EYVL L 119, 11.5.1990. (2) EYVL L 205, 3.8.1990.